HU Az Európai Unió Hivatalos Lapja C 73/15

A meghallgatási tisztviselő zárójelentése (1)

COMP/39.847 – E-BOOKS

2013/C 73/06

(1) Ez az eljárás egyes, az e-könyvek fogyasztóknak való értékesítésével kapcsolatos, feltételezett összehangolt fellépésekkel foglalkozik.

(2) A Bizottság 2011 márciusában az EGT-n belül az 1/2003/EK rendelet (2) 20. cikkének (4) bekezdése szerinti, bejelentés nélküli helyszíni vizsgálatokat végzett több könyvkiadó helyiségeiben.

(3) 2011. december 1-jén a Bizottság az 1/2003/EK rendelet 11. cikkének (6) bekezdése és a 773/2004/EK bizottsági rendelet (3) 2. cikkének (1) bekezdése alapján eljárást indított öt kiadó (4) és az Apple Inc ellen.

(4) 2012. augusztus 13-án a Bizottság az 1/2003/EK rendelet 9. cikkének (1) bekezdése szerint előzetes értékelést fogadott el az e-könyvek értékesítése tekintetében négy kiadó (a Hachette, a Harper Collins, a Holtzbrinck/Macmillan és a Simon & Schuster) és az Apple által tanúsított magatartásról. Előzetes értékelésében a Bizottság arra az álláspontra helyezkedett, hogy a négy kiadó és az Apple azon közös döntése, hogy az e-könyvek értékesítése tekintetében világszerte azonos feltételeket alkalmazva áttérnek a nagykereskedelmi modellről az ügynöki modellre, amelynek célja az e-könyvek kiskereskedelmi árának emelése az EGT-térségben vagy az e-könyvek árcsökkenésének megakadályozása az EGT-térségben, olyan összehangolt magatartásnak minősül, amely sérti az EUMSZ 101. cikkét és az EGT-megállapodás 53. cikkét.

(5) A fent említett négy kiadó és az Apple kötelezettségvállalásokat ajánlott fel a Bizottság aggodalmainak eloszlatása érdekében (5). 2012. szeptember 19-én a Bizottság az 1/2003/EK rendelet 27. cikkének (4) bekezdése alapján értesítést tett közzé az Európai Unió Hivatalos Lapjában, amelyben összefoglalta az ügyet és a kötelezettségvállalásokat, valamint felhívta az érdekelt harmadik feleket, hogy nyújtsák be észrevételeiket (6). A piaci tesztelés megerősítette, hogy a kötelezettségvállalások alkalmasak a Bizottság versenyjogi aggályainak eloszlatására.

(6) A Bizottság az 1/2003/EK rendelet 9. cikkének (1) bekezdése alapján elfogadott határozatával kötelező erejűvé tette az öt vállalkozás által tett kötelezettségvállalásokat, és arra a következtetésre jutott, hogy a felajánlott kötelezettségvállalások fényében a részéről semmilyen további intézkedés nem indokolt, és az eljárást le kell zárni.

(7) Mivel a Pearson, a Penguin csoport anyavállalata nem ajánlott fel kötelezettségvállalásokat, a Bizottság továbbra is vizsgálja a Pearson magatartását és annak az EUMSZ 101. cikkével és az EGT-megállapodás 53. cikkével való összeegyeztethetőségét.

(8) A jelen eljárással kapcsolatban egyik részt vevő féltől sem érkezett megkeresés vagy panasz (7), ezért úgy tekintem, hogy az ügyben részt vevő felek eljárási jogainak hatékony gyakorlását tiszteletben tartották.

Brüsszel, 2012. november 27-én. Michael ALBERS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU határozat 16. és 17. cikke szerint (HL L 275., 2011.10.20., 29. o.).

(2) A Tanács 2002. december 16-i 1/2003/EK rendelete a Szerződés 81. és 82. cikkében meghatározott versenyszabályok végrehajtásáról (HL L 1, 2003.1.4., 1. o.).

(3) A Bizottság 2004. április 7-i 773/2004/EK rendelete a Bizottság által az EK-Szerződés 81. és 82. cikke alapján folytatott eljárásokról (HL L 123., 2004.4.27., 18. o.).

(4) Az öt kiadó a következő: a Hachette Livre SA, a HarperCollins Publishers, L.L.C. és a HaperCollins Publishers Limited, a Georg von Holtzbrinck GmbH & Co. KG és a Verlagsgruppe Georg von Holtzbrinck GmbH, a Simon & Schuster, Inc. Simon & Schuster (UK) Ltd és a Simon & Schuster Digital Sales, Inc., valamint a Pearson Plc.

(5) A négy kiadó és az Apple által felajánlott kötelezettségvállalások elérhetők a következő weboldalon: http://ec.europa.eu/competition/elojade/isef/case_details.cfm?proc_code=1_39847

(6) A Bizottság közleménye az 1/2003/EK tanácsi rendelet 27. cikkének (4) bekezdése értelmében a COMP/39.847/E-BOOKS ügyben (az értesítés a C(2012) 6552. számú dokumentummal történt) (HL C 283., 2012.9.19., 7. o.).

(7) A 2011/695/EU határozat 15. cikkének (1) bekezdése értelmében az 1/2003/EK rendelet 9. cikke szerinti kötelezettségvállalásokkal kapcsolatos eljárásokban részt vevő felek eljárási jogaik hatékony gyakorlásának biztosítása érdekében az eljárás bármely szakaszában a meghallgatási tisztviselőhöz fordulhatnak.